題妙勝院西軒并贈權師
作者：郭祥正
朝代：宋

paragraphs: 老木不知年，蒼藤已垂地。
高枝生晚陰，低枝散凉氣。
好鳥時復來，鳴聲似弦吹。
道人開小軒，幽庭增廣庇。
庬眉霜雪頂，休焉釋塵累。
餘功又及物，丹砂和靈劑。
一粒愈沉疴，求者四方至。
應接運真悲，平等均我施。
相逢惜已晚，殘光念如寄。
何當擇深山，同師樂禪味。